O chóven Frank Lloyd Wright prencipió os suyos estudios d'Arquitectura quan treballaba ta un arquitecto, y en rematar-los en 1889 s'instaló en a ciudat de Chicago, en o estato d'Illinois, a on treballó ta L. Silsbee y dimpués ta os arquitectos Adler y Louis Sullivan (istos dos zaguers consideratos representants d'a dita escuela de Chicago), fendo prochectos de casas individuals, aprendendo-ie os alazetz de l'Arquitectura practica. Antiparte, esdevenió amigo de Sullivan, qui l'almostró todas as suyas conoixencias. Sindembargo, Wright feba prochectos por a suya cuenta en o suyo tiempo libre, fendo asinas a competencia a la suya empresa, y rematoron por despedir-lo. Tamién en 1889 demandó un ampre a Sullivan ta construir una casa en Oak Park, Illinois, a on prefuguraba muitas d'as solucions arquitectonicas que emplegarba dimpués en os suyos prochectos. Tamién estió en ixas envueltas quan casó con a suya muller, Catherine Tobin.